Mere barsel til mændene. Det er tendensen over det meste af Europa. Bare ikke i Danmark. Her holder mændene i snit barselsorlov i en god måned, mens kvinderne bliver hjemme i både 10, 11 og 12 måneder.

Det koster dyrt i karrieren og i løn, men kan de overtale deres mænd til at tage bare en lidt større bid af barslen, giver det kvinderne mærkbart mere i lønningsposen i adskillige år efter barnets fødsel. Og samtidig er det mindre sandsynligt, at kvinderne mister jobbet.

Forlænger manden sin barselsorlov med to uger, stiger kvindens årsløn i snit mellem 7.300 og 53.300 kroner – alt efter job og uddannelse.